b'\n_START_ARTICLE_\nManuel \xc3\x81lvarez Bravo\n_START_PARAGRAPH_\nManuel \xc3\x81lvarez Bravo (4. helmikuuta 1902 M\xc3\xa9xico \xe2\x80\x93 19. lokakuuta 2002 M\xc3\xa9xico) oli  meksikolainen valokuvaaja ja 1900-luvun merkitt\xc3\xa4vimpi\xc3\xa4 nimi\xc3\xa4 Latinalaisen Amerikan valokuvataiteessa. H\xc3\xa4nen kuviensa aiheina olivat ty\xc3\xb6, kuolemanrituaalit ja muu kansanperinne sek\xc3\xa4 marginaalissa el\xc3\xa4v\xc3\xa4t ihmiset._NEWLINE_Manuel \xc3\x81lvarez Bravo oli valokuvaajana itseoppinut, mutta h\xc3\xa4nen taidemaalarina toiminut isois\xc3\xa4ns\xc3\xa4 ja opettajana ty\xc3\xb6skennellyt is\xc3\xa4ns\xc3\xa4 harrastivat valokuvausta. Is\xc3\xa4 kuoli pojan ollessa vasta 12-vuotias, ja poika joutui j\xc3\xa4tt\xc3\xa4m\xc3\xa4\xc3\xa4n koulunsa kesken. H\xc3\xa4n meni t\xc3\xb6ihin tekstiilitehtaaseen kunnes sai paikan valtiovarainministeri\xc3\xb6st\xc3\xa4. Iltaisin h\xc3\xa4n opiskeli ensin kirjanpitoa, mutta vaihtoi sen taidekursseihin. \xc3\x81lvarez Bravo hankki ensimm\xc3\xa4isen oman kameransa parinkymmenen vuoden i\xc3\xa4ss\xc3\xa4 ty\xc3\xb6skennelless\xc3\xa4\xc3\xa4n virkamiehen\xc3\xa4 Oaxacan osavaltiossa. Pian h\xc3\xa4n voitti paikallisen valokuvakilpailun. Palattuaan synnyinkaupunkiinsa M\xc3\xa9xicoon h\xc3\xa4n tapasi Tina Modottin ja p\xc3\xa4\xc3\xa4si t\xc3\xa4m\xc3\xa4n suhteiden ansiosta p\xc3\xa4\xc3\xa4kaupungin vasemmistolaisiin taiteilijapiireihin. Tuttaviin kuuluivat muiden muassa Edward Weston ja Frida Kahlon Saksasta Meksikoon muuttanut valokuvajais\xc3\xa4 Guillermo Kahlo, jotka kannustivat kannusti \xc3\x81lvarez Bravoa eteenp\xc3\xa4in alalla._NEWLINE_\xc3\x81lvarez Bravo dokumentoi valokuvaamalla muun muassa Diego Riveran sein\xc3\xa4maalauksia ja opetti 1930-luvun lopulla valokuvausta San Carlos -taideakatemiassa._NEWLINE_Vuonna 1984 \xc3\x81lvarez Bravolle my\xc3\xb6nnettiin el\xc3\xa4m\xc3\xa4nty\xc3\xb6st\xc3\xa4\xc3\xa4n kansainv\xc3\xa4linen Hasselblad-palkinto. H\xc3\xa4n kuoli satavuotiaana lokakuussa 2002._NEWLINE_Manuel \xc3\x81lvarez Bravon valokuvia on ollut laajasti esill\xc3\xa4 Helsingiss\xc3\xa4 1984 ja 1999 sek\xc3\xa4 yhteisn\xc3\xa4yttelyss\xc3\xa4 Kuopion VB-valokuvakeskuksessa vuonna 2012.'